google/wiki40b huggingface dataset:
Israels distrikter

I Israel er et distrikt et administrativt hovedområde. Landet har totalt seks hovedadministrerende distrikter, kjent på hebraisk som mehozot (מחוזות; entall: mahoz) og femten subbdistrikter kjent som nafot (נפות; entall: nafa). Hvert subbdistrikt er videre delt inn i naturlige regioner som det er 50 av.
Golan-subbdistriktet, som inneholder fire naturlige regioner, er medregnet i dette antallet, selv om området ikke er anerkjent av FN som israelsk territorium. Judea- og Samaria-området er derimot ikke inkludert siden Israel ikke har jurisdiksjon der.

Jerusalem-distriktet

Jerusalem-distriktet (Mehoz Yerushalayim). befolkning: 868 500
Distriktshovedstad: Jerusalem
 * Dette distriktet inkluderer områder som ble okkupert under seksdagerskrigen og tillagt Israel i henhold til Jerusalem-loven.

Tel Aviv-distriktet

Tel Aviv-distriktet (Mehoz Tel Aviv). Befolkning: 1 204 400
Distriktshovedstad: Tel Aviv

Judea- og Samaria-området

Judea- og Samaria-området (Ezor Yehuda VeShomron).
Befolkning: 285 000 israelske innbyggere.
Største israelske by: Modi'in Illit
Dette området er den geografiske klassifiseringen av israelsk bosettelse på Vestbredden heller enn Øst-Jerusalem og tidligere israelske/jordanske ingenmannslandsområde i nærheten av Latrun. Området har vært under israelsk kontroll siden seksdagerskrigen i 1967, men er ikke tillagt Israel. Mange israelitter anser det som en del av Det lovede land, men det er ikke ansett som en del av staten Israel av noen nasjon eller av FN. Se Den palestinske selvstyremyndigheten for den palestinske administrasjonen.
Artesisk brønn

En artesisk brønn er en kilde der grunnvannet blir presset opp av bakken uten behov for pumping. Dersom trykket er stort nok, vil vannet sprute opp.
Vannet siger inn fra omkringliggende høyder og samles i en skålformet fordypning av porøs stein som kalkstein eller sandstein. Dette laget er i sin tur dekket av et nesten tettsluttende lokk av ikke-porøs stein eller leire. Navnet stammer fra den tidligere franske provinsen Artois, der slike brønner ble boret fra 1126 av munker. Teknikk og forekomster har vært kjent i Midtøsten og Egypt.
Mange ellers ubeboelige områder av verden blir i dag holdt ved like ved hjelp av slike grunnvannsbassenger. Flere steder har utnyttelsen ført til at trykket er minsket og en har måttet gå stadig dypere for å få vann som etter hvert må pumpes opp.
I prinsippet er prosessen analog til det som skjer med en oljebrønn.
Høje Gladsaxe

Høje Gladsaxe er et boligkompleks i det nordvestlige København i Gladsaxe kommune i bydelen Søborg 10 km fra Københavns sentrum. Komplekset består av fem 15-etasjers blokker, to 8-etasjers blokker og en rekke lave hus. I nærheten ligger grønne arealer og Utterslev Mose.
Boligkomplekset ble oppført på 1960-tallet ved Hoff & Windinge, Juul Møller & Agertoft og Alex Poulsen på bakgrunn av planer fra 1943 utarbeidet av Vilhelm Lauritzen.
Samurai 7

Samurai 7 (サムライセブン) er en japansk anime fra 2004, laget av GONZO og er basert på De syv samuraier (1954), en av få japanske filmer som har blitt anerkjent i Vesten. Handlingen til Samurai 7 er lagt til en verden som kalles steampunk, det finnes maskiner, banditter, og kan minne veldig mye om stilen til Samurai Jack. Bandittene (også kalt Nobuseri) har for tiden også startet nylig med å ta barn og damer i tillegg til risen. Det ser mørkt ut for landsbyen Kanna, og den eldste i byen sender ut vann-prinsessen, hennes lillesøster, og Rikichi, en vanlig mann fra landsbyen til å finne samuraier. Gamlingen ber om 4 samuraier, men Kirara insisterer på å finne 7 stykker. Måten de lokker samuraiene til å beskytte landsbyen mot bandittene er at de blir lovet all den risen de kan tenke seg, fordi byen ikke har noen annen rikdom å tilby.
Protosuberites mereui

Utbredelse

Arten er utbredt i Middelhavet.
WIDEX Sportsman and Sportswoman of the Year

WIDEX Sportsman and Sportswoman of the Year er en årlig pris som utdeles av det internasjonale idrettsforbundet for døve, International Committee of Sports for the Deaf, ICSD.
Navnet «WIDEX» kommer av den danske hovedsponsoren, Widex, produsent av høreapparater.
Kasjtan CIWS

Kortik (russisk: Кортик) (Norsk: kniv) er et moderne luftvernsystem (CIWS) for skip i den russiske Marinen. Eksport-versjonen er Kashtan 
(russusk: Каштан) Norsk: Kastanje), med NATO-kallenavn 'CADS-N-1 Kashtan'.
Faster, Pussycat! Kill! Kill!

Handling

Filmen handler om tre strippere som søker spenning. Den voldsomme Varla leder gruppen, som tilfeldigvis kommer over et ungt par i ørkenen. Etter å ha tatt livet av gutten, bestemmer Varla seg for å dope ned jenten og ta henne med seg. Den første stoppen på en lang og øde motorvei fører de fire jentene til en mann på en bensinstasjon som forteller dem en historie. Denne historien fører til at Varla planlegger å rane en forkrøplet, pervers gammel mann som bor med sine to sønner på en nedslitt ranch. Varla møter sitt motstykke i denne forkrøplede mannen som har en appetitt for kvinnelig kjød som kun kan tilfredsstilles igjennom vold. Toppunktet i filmen er et blodbad som kun den unge kidnappede jenten og en moralsk og rettferdig sønn kommer ut fra.
Gullfeberen i California

Gullfeberen i California begynte ved et gullfunn den 24. januar 1848, i det området som siden ble kjent som California. Nyheten spredde seg og over 300 000 mennesker kom fra andre deler av USA og andre deler av verden for å grave etter gull.
Selvbilde

Selvbilde er den oppfatning man har om seg selv, godt eller dårlig. Med det menes summen av de inntrykk og tanker et enkeltmenneske har om seg selv og sin plass i forhold til andre individer og samfunnet forøvrig.
Begrepet selvbilde brukes i psykologi, psykoterapi, pedagogikk og i historiske analyser, men også i dagligtale («Han/ hun har et dårlig selvbilde»).
Bloody Beach

Historie

Bloody Beach slapp sin første EP, Bonanza, til gratis nedlasting i 2010. Tittelsporet «Bonanza» ble kåret til Ukas Urørt av NRK P3 og bandet ble nominert til Urørtfinalen samme år. Låten «Bonanza» er brukt i vignetten til musikkprogrammet Lydverket på NRK. Våren 2011 ga bandet ut syvtommeren Quembo Que på Tellé Records.
Siden 2010 har Bloody Beach spilt på en rekke festivaler, blant annet by:Larm, Øyafestivalen, Roskildefestivalen og South by Southwest i Texas. Bandet har også turnert i Spania, Tyskland, Nederland og England.
Våren 2014 slapp bandet sitt debutalbum Bloody Beach Pirate Radio Presents på labelet Nabovarsel. Albumet mottok gode kritikker, blant annet i Dagbladet, VG, Bergens Tidende og Bergensavisen. Bandets andre album ventes i 2016.
Some Broken Hearts...

Some Broken Hearts... er et musikkalbum med Heidi Hauge, utgitt i 2007. Albumet lå 4 uker på VG-lista og endte med 16.-plass som beste plassering.
ProGeo

ProGEO, The European Association for the conservation of the Geological Heritage, er en europeisk organisasjon med hovedformål å spre kunnskap og arbeide for den del av naturvernet som hører til den geologiske naturverden.
First International Symposium i Digne i 1991 danner grunnlaget for åpen, geofaglig debatt i Europa.
Hagan (Eggedal)

Hagan er et småbruk og en boligeiendom i Eggedal i Sigdal kommune. Den er kjent som et kunstnerhjem ettersom maleren Christian Skredsvig (1854–1924) bodde her i årene 1894–1924. Det er nå museum.
Hagan var opprinnelig en husmannsplass, som Skredsvig kjøpte i 1894. Først ominnredet han låven til ateliér, og etterhvert ble huset utvidet og utviklet, slik at det kunne tjene som familiebolig da han i 1898 giftet seg for annen gang, med den langt yngre Beret Knudsdatter Holt. Da hadde paret allerede i 1897 fått datteren Solveig, det første av fire barn.
Skredsvig bodde her med sin familie det meste av tiden fra 1898 til sin død i 1924, lengst avbrutt av 3 års opphold på Slemdal ved Kristiania fra 1904. Her malte og skrev han, og mottok besøk av kolleger. Særlig hadde han kontakt med Theodor Kittelsen som bodde på Lauvlia, bare noen mil unna. Hustruen Beret hadde gått i «husmorlære» hos fru Inga Kittelsen i 1896. Sommeren 1899 hadde han, etter tilskyndelse fra Harriet Backer, sommerskole for ca 20 av Backers malerelever. Mellom disse var Søren Onsager, Arne Lærum, Rudolf Thygesen og Torstein Torsteinson. Torsteinson hadde også sommeren 1898 besøkt Hagan, og sammen med Theodor Lauveng hadde han hjulpet Skredsvig med husbygging, i bytte mot malerundervisning.
Huset og livet der er skildret i Skredsvigs delvis selvbiografiske roman Evens hjemkomst (1916), og huset, eksteriøret og miljøer fra Eggedal er avbildet i en lang rekke av Skredsvigs malerier, blant annet Utsikten fra Hagan, Eggedal (1899), Beret vasker kjøreler i bekken (udatert), Hagan vinterstid (udatert), Åsjuvet (1894), Jupsjøen (1904) og Vesla en vinterdag i Hagan (1901).
Huset eies fremdeles av Skredsvigs etterkommere, og ble åpnet som privat museum i 1993. Museet er åpent i sommermånedene, og markedsføres som en del av «Kunstnerdalen».
Remilitariseringen av Rhinland

Remilitariseringen av Rhinland skjedde 7. mars 1936 da det tyske Wehrmacht marsjerte inn i området. Innmarsjen av tyske tropper var i strid med Tysklands forpliktelser etter Versaillestraktaten etter første verdenskrig og Locarnotraktaten fra 1925. Både Frankrike og Storbritannia aksepterte etterhvert Tysklands innmarsj, flere historikere mener at dette var de to vestmaktenes siste anledning til å stoppe Tysklands gjenopprustning uten å måtte utkjempe en ny europeisk storkrig.
Gemini-observatoriet

Gemini er et internasjonalt astronomisk teleskopprosjekt. To identiske teleskoper, det ene på Mauna Kea på Hawaii og det andre nordøst for La Serena i Chile, skal sammen dekke den nordlige og sørlige stjernehimmelen. Teleskopene ble bygd og drives av en koallisjon bestående av USA, Storbritannia, Canada, Chile, Brasil, Argentina og Australia.
Chthoneis

Utseende

Middelsstore, avlange, halvmatte, mørke bladbiller, forjroppen gjerne rødlig. Antennene er lange og tynne, ofte hvite i spissen.

Levevis

Både larvene og de voksne (imago) er planteetere.

Utbredelse

Slekten er utbredt i Mellom- og Sør-Amerika.
Jason McCaslin

Bakgrunn

McCaslin har spilt bass siden han var 14, og hadde spilt i andre band, blant annet sammen med Avril Lavigne og Matt Brann (Second Opinion) før han ble medlem av Sum 41. Kallenavnet «Cone» fikk Jason med en gang han startet i Sum 41 av bandets vokalist Deryck Whibley Bizzy D på grunn av at han alltid spiste iskremkjeks (cones) til lunsj.
I Sum 41 er det Jason som er den som oftest forteller nyheter om bandet.
Glasvegas

Glasvegas er et skotsk rockeband fra Glasgow. Bandet består av James Allan (vokal), Rab Allan (gitar), Paul Donoghue (bass), og Jonna Löfgren (trommer). Bandet høstet gode kritikker for debutalbumet Glasvegas (2008) som solgte til platina. Samme album nådde andreplass på den britiske album-lista, ble nominert til Mercury Music Prize i 2009, og gjorde det svært godt både i Nord-Amerika og i Sverige. Knappe tre måneder etter at de slapp debutalbumet fikk de god kritikk for sin jule-EP A Snowflake Fell (And It Felt Like A Kiss), som ble spilt inn i Transilvania.
Fjerde april 2011 kom bandets andre album Euphoric Heartbreak, spilt inn i Santa Monica. Albumet nådde tiendeplass i Storbritannia og førsteplass i Sverige. Til tross for at også dette albumet høstet gode kritikker og anmeldelser, oppnådde det ikke like stor kommersiell suksess som førsteplata og noen måneder senere gikk bandet og deres daværende plateselskap, Sony Music, hver til sitt.
Bandet har vært på to verdensturnèer, inkludert en tur til Kina, samt sju turneer i Nord-Amerika.
I juni 2013 annonserte bandet at de hadde signert med plateselsakpet BMG. Bandets tredje album Later...When the TV Turns To Static kom i september 2013.
Stand-up-komedie

Stand-up-komedie (eller ståoppkomikk) kommer fra det engelske begrepet stand-up comedy, og er en form for scenekomikk med enkle virkemidler hvor komikeren møter publikum alene og kun utstyrt med en mikrofon. Det eneste hjelpemiddelet er komikerens kunnskap og vidd.
Ståoppkomikerens scene er ofte pubmiljøer, og hun eller han må ha motet og rappkjeften til å møte et til dels småberuset publikum. Formen er ofte personlig og utleverende. Ofte er komikken rettet mot aktuelle personer enten fra politikken eller fra kjendislivet. Vitsene som blir fremført, er ofte under beltestedet.

Historie

I den grad ståoppkomikere har en historie, ettersom det kan argumenteres at enhver som reiser seg opp og holder en vittig tale er en komiker-som-står-opp, sies det at dens røtter strekker seg tilbake til 1700- og 1800-tallet, til britiske music hall-tradisjoner. Den amerikanske forfatteren Mark Twain (1835–1910) har blitt kalt en mester i faget. På midten av 1950-tallet fikk sjangeren en renessanse i USA gjennom komikere som Lenny Bruce, Mort Sahl og andre.
Fra slutten av 1980-tallet og begynnelsen av 1990-tallet kom bølgen til Norden, kanskje først til Sverige med komikertevlinger som TV-programmet «Släng dig i brunnen» (1991–) sies å ha vært en avgjørende faktor for å ha frambrakt en generasjon svenske komikere. Utover 1990-tallet kom det også en rekke norske ståoppkomikere med kommersiell appell. Mange av disse kunne også dra suksessen over i TV-mediet med egne humorprogrammer. De fleste norske ståoppkomikere er organisert i firmaet Stand Up Norge.
Einsteinium

Historie

Einsteinium ble først identifisert i desember 1952 av Greg R. Choppin, Stanley G. Thompson, Albert Ghiorso og B. G. Harvey ved Berkeley-universitetet i California, USA. Forskerne undersøkte rester etter den første prøvesprengningen av hydrogenbomben (Ivy Mike) da de oppdaget isotopen ²⁵³Es (med halveringstid 20,47 døgn). Funnet ble holdt hemmelig til 1955 på grunn av spenningene under den kalde krigen. I 1961 ble det fremstilt 0,01 mg ²⁵³Es. Denne prøven ble brukt til å fremstille grunnstoffet mendelevium.
Einsteinium er oppkalt etter den berømte fysikeren Albert Einstein.

Egenskaper

I likhet med alle kunstig fremstilte grunnstoff er einsteinium radioaktivt. Det er et metall som tilhører aktinoidene, og er trolig sølvhvitt av utseende. Einsteiniums plass i periodesystemet indikerer at de kjemiske egenskapene er lik andre tunge aktinoiders egenskaper. Kun små mengder av stoffet er fremstilt, og mange av egenskapene er derfor fremdeles ukjente.

Isotoper

Einsteinium har ingen stabile isotoper. Hittil (mai 2008) er 19 isotoper kjent, og de mest stabile er ²⁵²Es med halveringstid 471,7 døgn, ²⁵⁴Es med halveringstid 275,7 døgn, ²⁵⁵Es med halveringstid 39,8 døgn, og ²⁵³Es med halveringstid 20,47 døgn. Alle de resterende isotopene har halveringstider kortere enn 2 døgn, og de fleste kortere enn 1 time. Nesten halvparten av isotopene kan nedbrytes ved spontan kjernespalting (fisjon)
CAS-nummer: 7429-92-7

Forekomst

Einsteinium forekommer ikke naturlig, men fremstilles kunstig. I USA blir einsteinium fremstilt ved Oak Ridge National Laboratory i Tennessee.

Anvendelse

Bortsett fra til forskningsformål har ikke einsteinium noen praktisk anvendelse.
Gymnetini

Utseende

Middelsstore (10-30 millimeter), litt matte gullbasser. Pronotum er trekantet tilbaketrukket i midten slik at det dekker scutellum helt. På farge er de svarte eller grønnlige, ofte med lyse tegninger.

Levevis

Noen av artene er knyttet til maur og termitter. Larver fra slekten Desicasta kan utvikle seg inne i stilker på planter i ananasfamilien, dette er det eneste kjente tilfelle av at gullbasser utvikler seg inne i levende planter.
De voksne billene kommer gjerne til overmoden frukt eller andre søte næringsmidler.

Utbredelse

De fleste slektene lever i Mellom- og Sør-Amerika, men det er også noen slekter i Sørøst-Asia (inkludert den artsrike slekten Clinteria) og Afrika (blant andre Amazula og Stethodesma).
Melvold Nunataks

Melvold Nunataks er en gruppe små fjell (nunatak) som sikker opp over isbreen og som ligger 26 km vest for Mount Harding i Grove Mountains. De ble kartlagt av ANARE (Australian National Antarctic Research Expeditions) fra flyfoto, 1956-60 og navngitt av Australian Antarctic Names and Medals Committee (ANCA) etter C.D. Melvold, en radiotelegrafist ved Mawson-stasjonen i 1962.
Bohemanneset

Bohemanneset (også omtalt som Kapp Boheman) er et nes i Isfjorden på Svalbard ved inngangen til Nordfjorden.
Starten på den industrielle utnyttelsen av kullet på Svalbard anses å ha startet på Bohemanneset i 1899 da ishavsskipper Søren Zachariassen brøt et parti på 600 hl. Året etter kom han tilbake og okkuperte Bohemanneset på vegne av det nystiftede selskapet Kulkompaniet Isefjord Spitsbergen og satte opp et hus i juli 1900. Driften kom ikke i normal drift før i 1920 da Nederlandsche Spitsbergen Compagnie overtok Bohemanneset. Kulldriften på Bohemanneset ble kortvarig og i 1922 ble husene flyttet til Barentsburg.
I dag står det tre bygninger på Bohemanneset, hvor Zachariassens hus fra 1900 er en av dem. Området er i dag eid av det russiske selskapet Trust Arktikugol som også eier Barentsburg.
Bohemanneset har sitt navn etter den svenske entomologen Carl Henrik Boheman (1796–1868) som var professor ved Naturhistoriske Riksmuseet i Stockholm og som jobbet med innsamlet materiale fra svenske Spitsbergenekspedisjoner.
Johan B. Steen

Forskning

Johan B. Steen studerte ved UiO og Harvard (1956-1957) og leverte en banebrytende doktorgrad som klargjorde mekanismen for gassekresjon i fiskenes svømmeblære. 
Han leverte betydelige bidrag innen rypeforskning, temperaturregulering hos hvirveldyr og virkemåten til fiskenes gjeller.
Land Speed Record

Coverversjoner

Albumet ble covret i sin helhet av Apple-O i 1993, med hver sang spilt i forskjellige stiler (inkludert reggae, folk og synth-pop).
Hexataenius

Utbredelse

Denne gruppen er utbredt i Asia (Kina, Japan).
Norges Bryteforbund

Norges Bryteforbund (etablert 20. desember 1913) er et norsk idrettsforbund for bryting, tilsluttet Norges idrettsforbund og olympiske og paralympiske komité og Det internasjonale bryteforbundet. Foruten bryting har man undergruppe for sumo, håndbak og sandbryting.
Ifølge Kongehuset ble den første nordmanns brytekamp utført i Gøteborg i 1894, da seier i turneringen gikk til turneren Karl Haagensen (1871–1918) som ble Skandinavisk Champion og senere troppsfører i Turnforeningens Speidertropp, Kristiania. Kongen var derfor med da de feiret sitt 100-årsjubileum allerede i 2013.  For i 1913 samlet utøverne seg i et Norges Atletforbund, der man brøt og også bokset, hvilket foranlediget Norges Bokseforbund (etablert i 1920). Før dette var bryting noe man så på sirkus, blant annet hos Karl Norbeck (1867–1939) rundt år 1900. Han var sirkusdirektør og bryter. Imidlertid anså de sportslige utøverne en gryende interesse både på Vestlandet der man organiserte seg i Bergen Atletklubb fra 1908 og i Kristiania i klubben Ørnulf.  Kun i en kortere periode før 1913 så man en nasjonal samling av brytere i Norges Turn– og Idrætsforbund.
Bryteforbundet har hatt kongen som medlem da han gikk på Krigsskolen, og ellers opplevd at deres medlem Jon Rønningen (født 1962) ble to gang olympisk mester, i henholdsvis 1988 og 1992. VM i bryting ble i 1985 arrangert av Kolbotn ga gull til nevnte Rønningen og bronse til Klaus Mysen (født 1953), som hadde 4.-plass fra Sommer-OL 1984. Forbundet forestod det første kvinnelige norgesmesterskap i 1990, efter å ha hatt de på programmet siden 1980, og i 2001 fikk Lene Aanes fra Sportsklubben av 1909 en bronse.
Man hadde i 2011 over syv tusen medlemmer fordelt på femtifire klubber. De første hundre år (nevnt over) ble også feiret med landskamper  mot Ungarn og Litauen i Bodø.
Kong Georg-krigen

Kong Georg-krigen er navnet på operasjonene som fant sted i Nord-Amerika fra 1740 til 1748 som en del av den østerrikske arvefølgekrigen. Navnet Kong Georg-krigen (King George's War) blir bare benyttet i USA, Storbritannia og Canada. Denne krigen var krigsskueplass i den østerrikske arvefølgekrigen og har ikke et eget navn. Den  var den tredje av de fire franske og indianske krigene.
Krigen om ørene til Jenkins startet offisielt da en spansk kommandant kuttet av ørene til den engelske handelsskipskaptein Robert Jenkins og ba ham ta de med til kongen sin, Georg II. Krigen brøt ut i 1739 mellom Spania og Storbritannia, men var begrenset til det Det karibiske havet og den britiske kolonien Georgia. Dette eskalerte til Kong Georg-krigen i 1744 da franskmennene allierte seg med Spania.
I 1745 tok de britiske kolonistyrkene festningen Louisburg på Cape Breton Island. Den 28. november 1745 ødela franskmennene og deres indianske allierte landsbyen Saratoga i New York og tok livet av og fanget mer enn 100 innbyggere. Alle de engelske bosetningene nord for Albany ble så forlatt. I juli 1746 samlet en styrke irokesere og folk fra flere kolonier seg nord i New York for et hevnangrep mot Canada; men de britiske styrkene kom aldri og angrepet ble avbrutt. Kolonistyrkene slo leir i Albany for vinteren, men året etter gjorde de et nytt angrepsforsøk. I 1748 gikk de indianske allierte av Frankrike til angrep på Schenectady i New York.
Krigen slet hardt på de nordlige koloniene. Bare i Massachusetts døde om lag 8 % av mennene i kolonien i 1745-1746.

Ettervirkning

Etter Aix-la-Chapelle-traktaten ble Louisbourg-festningen gitt tilbake til Frankrike tre år senere i bytte for byen Madras i India, som franskmennene hadde tatt for britene. Fredsavtalen, som satte tilbake kolonigrensene slik de hadde vært før krigen startet, gjorde lite for dempe fiendskapet mellom Frankrike, Storbritannia og koloniene deres, og løste heller ikke territoriestriden. I 1754 brøt den franske og indianske krigen ut, og dette spredte seg to år senere til Europa som Syvårskrigen
DS «Dølen»

Historikk

«Dølen» ble sjøsatt i 1867. Den hadde endestasjon ved Næsset ved Bygland. Fra 1869 gikk den til Ose. 
I 1897 fikk «Dølen» selskap av søsterskipet «Bjoren» på Byglandsfjorden. «Bjoren» hadde i årene 1867-1897 trafikkert Kilefjorden. Men etter at Setesdalsbanen ble åpnet i 1896, ble det behov for mer trafikk på Byglandsfjorden. «Dølen» fikk ny salong i 1897 og ble forlenget med 8 fot i 1899.
Med legging av bilveier fra 1920-tallet begynte også trafikkgrunnlaget for dampskip i Byglandsfjorden å forsvinne. I 1931 ble Dampskibsaktieselskapet Bjoren og Dølen oppløst og dampbåttrafikken lagt ned. Olav Fransson Syrtveit kjøpte båtene og startet opp med fart mellom Bygland og Byglandsfjord. På 1950-tallet var det helt slutt. 
DS «Dølen» ble hugget opp, mens DS «Bjoren» gikk i opplag og forfalt. Bjoren lå lenge som nedsunket vrak, før det på 1970-tallet ble satt igang en aksjon for å berge det som var igjen av båten og få den restaurert.